stanford-oval/wikipedia huggingface dataset:
השערת העולם הצודק

השערת העולם הצודק היא הטיה קוגניטיבית שבבסיסה האמונה כי "כל אחד מקבל מה שמגיע לו". על פי האמונה, אנשים צריכים להאמין בעולם המושתת על עקרונות של סדר, שלפיו כל אדם מקבל את מה שמגיע לו, וקורבנות ראויים לאסון שפקד אותם, שכן ככל הנראה עשו משהו שהביא עליהם את אסונם. בדרך זו אנשים מספקים לעצמם תחושה של ביטחון, ומאמינים שלאדם יש היכולת לשלוט על חייו ולמנוע מעצמו ליפול קורבן אם ינהג באופן מסוים, ושהעולם הוא מקום צפוי, מסודר וצודק.
בעברית, האמונה מופיעה בדרך כלל בביטויים שונים כמו: "קיבלת מה שמגיע לך", "איך שגלגל מסתובב לו", "הכל קורה מסיבה כל שהיא", "אתה קוצר מה שאתה זורע" ו"צדיק וטוב לו רשע ורע לו".
במחקרים אודות הקשר שבין לאמונה בעולם צודק להתנהגות פרו חברתית נמצאו שני מרכיבים משמעותיים היוצרים אמונה זו: האמונה בעולם צודק לעצמי והאמונה בעולם צודק לאחר. בעוד שאדם המאופיין ברמה גבוהה של אמונה בעולם צודק לעצמי מתאפיין בדרך כלל בנכונות לעזור לאחר, מחקרים מראים כי אדם המאופיין ברמה גבוהה של אמונה בעולם צודק לאחר נוטה להחזיק בעמדות שליליות כלפי אוכלוסיות מוחלשות הכוללות כעס, גזענות, אשמה וביקורת כלפי הנזקקים לעזרה.
היסטוריה

פילוסופים ותאורטיקינים חברתיים רבים חקרו את תופעת האמונה בעולם צודק. ניתן לאתר זאת עד זמני קדם אל הפילוסוף סקסטוס אמפיריקוס שכתב עליה בסביבות שנת 180 לספירה, וטען נגד אמונה זו. עבודתו של פרופסור מלווין לרנר בשנות ה-60 של המאה ה-20 הפכה את השערת העולם הצודק לאחד הנושאים המרכזיים בפסיכולוגיה חברתית.
תיאוריה

המוטיבציה שגורמת לאדם להחזיק באמונה זו, היא תחושה השליטה האישית שאמונה זו מקנה לו על גורלו, המסייעת לו להתמודד עם מציאות קשה שהוא עלול לפגוש בעולם והיא נובעת מכך שהאדם מאמין שהוא טוב ביסודו, ולכן הוא אינו ראוי לתוצאות שליליות.
לפי לרנר (1974), האמונה בעולם צודק מתגבשת כחלק מהתהליך ההתפתחותי בו הילדים מתקדמים מהשלב שבו מה שמניע אותם הוא "עקרון העונג" (שלב שבו הילד מחפש סיפוק מידי), לעבר השלב שבו מה שמניע אותם הוא "עקרון המציאות" (שלב שבו הילד מצליח לדחות סיפוקים מיידיים על מנת להשיג מטרות בעתיד הרחוק יותר). לפי לרנר, על מנת לעבור משלב אחד למשנהו הילד יוצר "חוזה אישי" עם עצמו, שבו הוא דוחה סיפוקים על מנת להשיג תגמולים גדולים יותר מאוחר יותר. משתמע מכך כי הילד חייב להאמין שהוא יקבל את התוצאות שמגיעות לו, ולפיכך הוא מונע להאמין שגם אחרים מקבלים את מה שמגיע להם.
החשיבות של תהליכי השוואה חברתיים בחשיבה על אמונה בעולם צודק, חשובה מאוד, בין היתר בשל העמימות הרבה הקיימת לגבי מה שמגיע לאדם במקרים רבים. לכן, במצבים חברתיים שבהם קיימת עמימות, אנשים פונים להשוות לאחרים על מנת לקבל מידע רלוונטי על איזה תוצאות הם יכולים לקבל, או איזה תוצאות אפשר לקבל. לפיכך, כאשר אדם המחזיק ברמה גבוהה של אמונה בעולם צודק ונתקל בסבל, בלי שיש לו דרך להצדיק או להסביר את מקורו, עלול הדבר לגרום לו למצוקה רבה ולערער את אמונתו. לכן האדם יחפש דרך לשפר את הרגשתו ולתחזק את האמונה. ולפיכך במקרים רבים הוא עשוי לפעול כדי לתקן עוול שנגרם למישהו אחר, או לסייע לקורבן הנמצא בצרה. עם זאת, פעמים רבות יש קושי בתיקון המצב וגם הגשת עזרה לא תפתור את בעיית הקורבן. במקרים כאלו האדם עשוי לגבש דעה שלילית על האחר הנמצא בצרה ולמצוא דרך להצדיק "מדוע זה מגיע לו".
אלטרנטיבות > שיפוט ערכי

חוקרים אחרים הציעו הסברים חלופיים לתופעה. הצעה אחת היא כי הצדקה "למה זה מגיע לו" מבוססת על שיפוט מדויק של אופי הקורבן. למשל, באחד ממחקריו הראשוניים של לרנר, היו כאלה ששיערו כי זה הגיוני להאשים אדם אחר שמרשה לעצמו לקבל שוק חשמלי ללא סיבה. מחקר שנערך לאחר מכן על ידי לרנר קרא תיגר על ההשערה החלופית. המחקר הראה כי המעטת הערך התרחשה רק כאשר הקורבנות סבלו בפועל; אנשים שהסכימו לעבור סבל אך לא עשו זאת נצפו באור חיובי.
אלטרנטיבות > הפחתת אשמה

הסבר חלופי נוסף לתופעה הוא שאחרים פוגעים בקורבנות כדי להפחית את רגשות האשמה שלהם. אנשים עשויים להרגיש אחראים, או אשמים, לסבלו של הקורבן אם הם עצמם מעורבים במצב או בניסוי. כדי לצמצם את תחושת האשמה, הם עלולים להפחית מערכו של הקורבן. לרנר ועמיתיו טוענים כי אין ראיות מספקות ומשכנעות לתמיכה בפרשנות זו. לרנר הציג מחקר שהראה כי המעטת ערך התרחשה גם על ידי אנשים שלא היו מעורבים בתהליך הניסוי ולכן לא הייתה להם סיבה להרגיש אשמה.
אלטרנטיבות > הפחתת אי נוחות

לחלופין, המעטת ערך ואסטרטגיות אחרות עשויות להיות רק דרכים להקל על אי הנוחות של צפייה בסבל. המשמעות היא שהמוטיבציה העיקרית היא לא להחזיר את האמונה בעולם צודק, אלא להפחית את אי הנוחות הנגרמת כתוצאה מאמפתיה. מחקרים הראו כי המעטת ערך של הקורבן אינה משפיעה על עזרה לקורבן לאחר מכן, וכי לאמפתיה יש תפקיד חשוב בעת הטלת האשמה. פסיכופתיה נקשרת להיעדר אסטרטגיות לשמירה על העולם הצודק, אולי בשל תגובות רגשיות דלות, קשיחות וחוסר אמפתיה.
ראו גם

ויקטימולוגיה
תורת הגמול
התנהגות אנטי-חברתית
תאוריית הצדקת המערכת
תחושת זכאות
התפתחות חברתית
האשמת הקורבן
עבריינות מין
מיתוסים על אונס
אידיאליזציה והמעטת ערך
לקריאה נוספת

ידיד טייב, הנכונות לשקר על מנת להגביר משאבים לטובת העצמי: תפקידה של האמונה בעולם צודק
ד"ר יעל אידיסיס, גם הקורבן אשם - ייחוסים של אשמה וחומרה של אונס כפונקציה של התנהגות הקורבן בטרם האונס, במהלכו ולאחריו בקרב מטפלות ושאינן מטפלות, באתר צוהר לבית הסוהר | גיליון 17
הקורפוס ה-32 (ורמאכט)

|  פרטים |
| --- | --- |
 מדינה:  גרמניה הנאצית גרמניה הנאצית
 שיוך:  ורמאכט ורמאכט
 סוג:  קורפוס
 אירועים ותאריכים
 תקופת הפעילות:  26 במרץ 1945 – 8 במאי 1945 (44 ימים)
 מלחמות:  מלחמת העולם השנייה
 פיקוד
 מפקדים
 
הקורפוס ה-32 (בגרמנית: XXXII. Armeekorps) היה קורפוס של הוורמאכט שלחם במלחמת העולם השנייה.
היסטוריה

הקורפוס הוקם ב-26 במרץ 1945 בשטטין על בסיס המחוז הצבאי ה-2, וכמפקדו מונה פרידריך-אוגוסט שק. הקורפוס השתתף בקרבות בפומרניה כחלק מארמיית הפאנצר השלישית, וב-8 במאי 1945 נכנע לכוחות הצבא הרוסי.
מפקדים

פרידריך-אוגוסט שק (26 במרץ 1945 - 8 במאי 1945)
הסיפור המושלם

|  מידע כללי |
| --- | --- |
 מאת:  אלדד אילני
 
הסיפור המושלם היא סדרת ספרי ילדים מצליחה מזאנר הפנטזיה פרי עטו של הסופר אלדד אילני בשילוב איוריו של המאייר ויוצר הקומיקס יניב שמעוני, חתן פרס מוזאון ישראל לאיור ספרי ילדים לשנת 2008. מדובר בספרי הרפתקאות הומוריסטיים, שיצאו לאור בהוצאת כנרת,זמורה-ביתן דביר ובעריכת מיכל פז-קלפ. עלילת ספרי הסדרה נעה בזמן בין חיי ההווה של הילד יובל לבין הרפתקאותיהם של גיבורי ממלכות קדומות במחוזות קסומים. גיבורי סדרת "הסיפור המושלם" הם המלך כריסטיאנו, המלכה בריגיטה, הנסיך ג'וניור והנסיכה פאצ'י ואצ'י, החיים בממלכה בעולם מקביל ולו חוקים משלו. התפרסמו בסדרה תשעה ספרים: 1. הסיפור המושלם (התפרסם בשנת 2009), 2. הסיפור המושלם – המזימה הרומנית (2010), 3. הסיפור המושלם – מסע בכדור פורח (2011), 4. הסיפור המושלם – הנבואה המונגולית (2011), 5. הסיפור המושלם – אויבים מבית (2013), 6. הסיפור המושלם - ארבעת השלדים (2014), 7. הסיפור המושלם - משחקי רפאים (2016), 8. הסיפור המושלם - ועידת השלום (2018) 9. הסיפור המושלם - המתכון המנצח (2019). ספרי הסדרה היו לרבי מכר וזכו להיבחר ברשימת ספרי הקריאה המומלצים על ידי משרד החינוך. בשנת 2013 זכה הסיפור המושלם ב"ספר זהב" מטעם התאחדות הוצאות הספרים של ישראל. בשנת 2017 הספר הראשון בסדרה זכה ב"ספר הפלטינה" והספר השני זכה באותה שנה בפרס "ספר הזהב". הספר הראשון בסדרה תורגם להונגרית ויצא לאור בהונגריה. שלושת הספרים הראשונים בסדרה תורגמו לצרפתית ויצאו לאור בצרפת בהוצאת Bayard.
ספרי הסדרה > הסיפור המושלם 1

בספר הראשון בסדרה, "הסיפור המושלם", האב מספר לבנו יובל סיפור הרפתקאות סיפור הרפתקאות דמיוני בו העלילה מתמקדת בנסיך הצעיר כריסטיאנו בוליגרוב, בנם של המלך קונסטנטין הרביעי והמלכה הנריטה מממלכת בולגריה הקדומה, הפוגש ברוזנת הצעירה בריגיטה סטויצ'קוב ויחדיו הם יוצאים להרפתקאות. בספר קיימת ביקורת הומוריסטית על האופן המושלם שבו נתפסים גיבורי ספרות הילדים הקלאסית.
ספרי הסדרה > הסיפור המושלם 2 – המזימה הרומנית

בספר השני בסדרה, "הסיפור המושלם – המזימה הרומנית" כריסטיאנו ובריגיטה חיים להם באושר ובנחת בארמונם היפה שבבולגריה העתיקה יחד עם בנם, הנסיך ג'וניור. אולם, מעבר לנהר מסתתר אויב אכזר המסכן את שלום הממלכה. הסיפור מתחיל במלחמה בין בולגרייה ורומניה הקדומות של לפני אלף שנים וממשיך בסיפור חטיפתו של הנסיך ג'וניור ממלכת בולגריה.
ספרי הסדרה > הסיפור המושלם 3 – מסע בכדור פורח

בספר השלישי בסדרה, "הסיפור המושלם – מסע בכדור פורח" האב מספר לבנו יובל את סיפורם של ארבעה זרים מוזרים המופיעים בממלכת בולגריה הקדומה ומבקשים עזרה לשוב לארצם. הנסיך ג'וניור מתנדב למשימה ויוצא למסע הרפתקאות בכדור פורח.
ספרי הסדרה > הסיפור המושלם 4 – הנבואה המונגולית

בספר הרביעי בסדרה, "הסיפור המושלם – הנבואה המונגולית" יוצא הנסיך ג'וניור עם חבריו למסע בסין העתיקה לאחר הימלטות מאומבריו המרושע במטרה למנוע את הגשמתה של "הנבואה השחורה".
ספרי הסדרה > הסיפור המושלם 5 – אויבים מבית

ההעלילת הספר החמישי בסדרה, "הסיפור המושלם – הנבואה המונגולית" עוסקת במלך ג'וניור והמלכה פאצ'י ואצ'יו ממלכת בולגריה הקדומה. הזוג המלכותי חי לו באושר ועושר בארמון המלכותי עם הורי המלך ושתי הנסיכות הקטנות. אולם, יש מי שזומם להפר את שלוותם של בני משפחת המלוכה ולהשתלט על הממלכה.
ספרי הסדרה > הסיפור המושלם 6 – ארבעת השלדים

בספר השישי בסדרה, "הסיפור המושלם – ארבעת השלדים" ג'וניורינה מוצאת ארבעה שלדים בנקיק חבוי ובעוד היא מנסה להבין את פשרם מגיעה חבורה קולנית של ספרדים לארמון אלבורגיניו.
ספרי הסדרה > הסיפור המושלם 7 – משחקי רפאים

בספר השביעי בסדרה, "הסיפור המושלם – משחקי רפאים" פרח וזרח מחפשים עתיקות ותוך כדי חפירות ארכאולוגיות פולשים לעולמם של פאצ'י ואצ'י, פאצ'ינה, ג'וניורינה, ג'וניור, כריסטיאנו, ובריגיטה, במהלכו של משחק טאקי מלכותי. בעקבות המפגש חוזרים גיבורי שושלת בוליגרוב לעולמנו הנוכחי כרוחות רפאים והעלילה מסתבכת כשארבעה פושעים מסוכנים, ירוסלב מהיר החמה, מירוסלב חד הסכין, המנהיג צ'סלב עוקר הלבבות וסגניתו צ'סלבה מבתרת המעיים, מנסים לגנוב את האוצר המלכותי של המשפחת בוליגרוב.
ספרי הסדרה > הסיפור המושלם 8 – ועידת השלום

בספר השמיני בסדרה, "הסיפור המושלם – ועידת השלום" הנסיכה הנועזת ג'לסומינה, נינת נינתה של ג'וניורינה, נשלחת ליצג את ארצה בוועידת השלום הגדולה. אולם, תאונה קטלנית מסיטה את ג'לסומינה ואת שאר נציגי הוועידה הצעירים מדרכם אל טירה אפלה ומסתורית של השליט האכזר זאמפאנו.
ספרי הסדרה > הסיפור המושלם 9 – המתכון המנצח

ספר התשיעי בסדרה, "הסיפור המושלם – המתכון המנצח" מתקיימת תחרות לבחירת קיסר חדש לאחר שהשליט זאמפאנו ירד מהשלטון והוחלט שמי שימצא את קבוצת התלמידים האבודה יוכתר לקיסר, כאשר במהלך החיפושים הגיעו למטבח קיקלופים רעבים.
הערות שוליים

↑  דיילי ציפי, הסיפור המושלם בין מומלצי "מצעד הספרים" של משרד החינוך, באתר "אנשים ומחשבים", 15 בספטמבר 2011
↑  דיילי ציפי, הסיפור המושלם בין מומלצי "מצעד הספרים" של משרד החינוך, באתר "אנשים ומחשבים", 26 בספטמבר 2012
↑  כרמית ספיר וייץ, פרס ספר הזהב לסופר אלדד אילני, 28 במאי 2013
↑  אלדד אילני, הסיפור המושלם, כנרת, זמורה-ביתן דביר, 2009
↑  אלדד אילני, הסיפור המושלם – המזימה הרומנית, כנרת, זמורה-ביתן דביר, 2010
↑  אלדד אילני, הסיפור המושלם – מסע בכדור פורח, כנרת, זמורה-ביתן דביר, 2011
↑  אלדד אילני, הסיפור המושלם – הנבואה המונגולית פורח, כנרת, זמורה-ביתן דביר, 2012
↑  אלדד אילני, הסיפור המושלם – אויבים מבית, כנרת, זמורה-ביתן דביר, 2013
↑  אלדד אילני, הסיפור המושלם – ארבעת השלדים, כנרת, זמורה-ביתן דביר, 2014
↑  אלדד אילני, הסיפור המושלם – משחקי רפאים, כנרת, זמורה-ביתן דביר, 2016
↑  אלדד אילני, הסיפור המושלם – ועידת השלום, כנרת, זמורה-ביתן דביר, 2018
↑  אלדד אילני, הסיפור המושלם – המתכון המנצח, כנרת, זמורה-ביתן דביר, 2019
</references>
הר לוגן (מונטנה)

ערך זה עוסק בהר בשטח הפארק הלאומי גליישר, במדינת מונטנה, שבארצות הברית. אם התכוונתם למשמעות אחרת, ראו .
| --- | --- |

 מידע כללי
 גובה:  9,239 רגל 
 מדינה:  ארצות הברית 
 מיקום:  מונטנה, ארצות הבריתארצות הברית
 רכס הרים:  רכס לואיס 
 קואורדינטות:  48°36′02″N 113°38′31″W﻿ / ﻿48.6006°N 113.642°W﻿ / 48.6006; -113.642
  (למפת מונטנה מוגדלת) הלנה בילינגס מיזולה גרייט פולס בוזמן ביוט קאליספל הפארק הלאומי גליישר קנדה איידהו ויומינג ד. ד ק ו ט ה  צ. ד ק ו ט ה הר לוגן(למפת מונטנה רגילה) הלנה בילינגס מיזולה גרייט פולס בוזמן ביוט קאליספל הפארק הלאומי גליישר קנדה איידהו ויומינג ד. ד ק ו ט ה  צ. ד ק ו ט ה הר לוגן(למפת ארצות הברית רגילה) וושינגטון ניו יורק לוס אנג'לס שיקגו סן פרנסיסקו אטלנטה דאלאס יוסטון בוסטון סיאטל מיאמי ה א ט ל נ ט י  ה ש ק ט  מפרץ מקסיקו  קנדה מקסיקו איי בהאמה הר לוגן(למפת ארצות הברית מוגדלת) וושינגטון ניו יורק לוס אנג'לס שיקגו סן פרנסיסקו אטלנטה דאלאס יוסטון בוסטון סיאטל מיאמי ה א ט ל נ ט י  ה ש ק ט  מפרץ מקסיקו  קנדה מקסיקו איי בהאמה הר לוגן
 
הר לוגן (באנגלית: Mount Logan) הוא הר ברכס לואיס, בשטח הפארק הלאומי גליישר, על הגבול בין מחוז פלטהד ומחוז גליישר במדינת מונטנה שבארצות הברית.
ההר הוא חלק מקו פרשת המים של אמריקה.
ההר ממוקם בסמוך מצפון לקרחון לוגן.
קרחון רד איגל ממוקם בסמוך ממזרח להר.
גובהו של ההר 2,816 מטרים מעל פני הים. ההר מתנשא לגובה של 207 מטרים מעל סביבתו.
הערות שוליים

1 2 3 4 5  מידע גאוגרפי
| אתרים בפארק הלאומי גליישר |
| --- | --- | --- |
| אזורים בפארק | מני גליישר |  |
| אתרי מורשת היסטוריים | דרך הולכים-אל-השמש • מלון מני גליישר |  |
| רכסי הרים | לואיס • ליווינגסטון |  |
| הרים | אלזוורת' • בראון • גולד • ג'קסון • גרינל (הר גרינל • נקודת גרינל) • וילבר • לוגן • סטימסון • סייה • פינצ'ו • צ'פמן • קליבלנד • רייזינג וולף |  |
| נהרות | ווטרטון |  |
| אגמים | גרינל • ווטרטון • טו מדיסן • מקדונלנד • סוויפטקרנט • פּריי |  |
| קרחונים | גרינל • הריסון • לוגן • סלמנדר • רד איגל |  |
המפרץ (סרט)

| --- | --- |

 בימוי:  בארי לוינסון
 הופק בידי:  בארי לוינסון ג'ייסון בלאם סטיבן שניידר אורן פלי
 תסריט:  מייקל וולאך
 עריכה:  ארון יינס
 שחקנים ראשיים:  קריסטן קונלי סטיבן קונקן ג'יין מק'ניל ג'ון הרינגטון בלנד דייב הייגר ג'ודי תומפסון אנדרו סטאהל ג'סטין ולבורן קת'ר דונוהיו ויל רוג'רס פרנק דיל כריסטופר דנהם מייקל ביזלי 
 מוזיקה:  מרסלו זארבוס
 צילום:  ג'וש נוסבאום
 מדינה:  ארצות הברית ארצות הברית
 חברת הפקה:  סרטי בולטימור Haunted Movies Production Hydraulx IM Global Automatik Entertainment
 חברה מפיצה:  Lionsgate Roadside Attractions Alliance Films
 שיטת הפצה:  וידאו על פי דרישה 
 הקרנת בכורה:  13 בספטמבר 2012 קנדה קנדה, פסטיבל טורונטו 2 בנובמבר 2012 בבתי הקולנוע
 משך הקרנה:  84 דקות
 שפת הסרט:  אנגלית
 סוגה:  אימה; פאונד פוטג'
 תקציב:  2 מיליון דולר
 הכנסות:  1.545 מיליון דולר
 הכנסות באתר מוג'ו:   bay
 דף הסרט ב־IMDb
 
המפרץ (מאנגלית: The Bay) הוא סרט אימה אמריקאי משנת 2012 שביים בארי לוינסון בסגנון פאונד פוטג'. העלילה נסבה אודות אסון אקולוגי שפקד עיירה בדיונית בשם קלאריג' במדינת מרילנד, ומורכבת מכמה סיפורים שכל אחד מהם מונצח במצלמה אחרת. את התסריט כתב מייקל וולאך. הפיקו בארי לוינסון, ג'ייסון בלאם, סטיבן שניידר ואורן פלי.
הסרט הוקרן בהצגת בכורה במסגרת פסטיבל הסרטים הבינלאומי בטורונטו ב-13 בספטמבר 2012, ויצא לבתי הקולנוע בארצות הברית ב-2 בנובמבר באותה שנה.
באתר האינטרנט Found Footage Critic הסוקר סרטי פאונד פוטג', דורג 'המפרץ' כסרט פאונד פוטג' הטוב ביותר של העשור השני של המאה ה-21, דורג חמישי בין עשרת סרטי פאונד פוטג' הטובים בכל הזמנים, וראשון בין סרטי התפרצות מגפות (עדכני לחודש אוקטובר 2019).
עלילה > אקספוזיציה

באביב 2009 התרחשה במערב האוקיינוס האטלנטי תופעה שלא נמצא לה הסבר: לחופי אתר דייג בפלורידה ולחופי ריו דה ז'ניירו נפלטו כמויות עצומות של דגים מתים, ואלפי ציפורים נפלו מתות. התופעה נשארה בגדר תעלומה.
העיירה קלאריג' נוסדה בשנת 1903 במדינת מרילנד על חופו המזרחי של מפרץ צ'ספיק, וכלכלתה המשגשגת התבססה על תעשיית עופות ענפה ותיירות מים בקיץ. כדי להתגבר על בעיות של זיהומים במפרץ ולספק מים מתוקים נקיים לעיירה, הוקם מתקן התפלה שסינן את החומרים המזהמים. בפרוס שנת 2009 מנתה אוכלוסיית העיירה 6,200 נפש.
עלילה > דונה טומפסון

דונה הייתה באותם ימים סטודנטית לתקשורת שבמסגרת התמחות הקיץ שלה סיקרה את חגיגות יום העצמאות בקלאריג' עבור תחנת הטלוויזיה WVBR, יחד עם הצלם ג'ים וייט. כאשר התחילה המהומה, קורבנות התרבו ואמבולנסים וניידות משטרה סבבו ברחובות, היא ניסתה להיצמד אליהם כדי להשיג מידע, ומגישי החדשות באולפן דיברו באירוניה על כך שמתמחה נקלעה "לסיפור הגדול של השנה", תהו אם היא יכולה לעמוד בו, והעירו שהדבר יכול לקדם את הקריירה שלה. עם גילוי שתי הגופות הראשונות, היא ראיינה תושבים לאור הנחת המשטרה בשעות הראשונות שמדובר במעשי רצח. רק לקראת סוף היום הבינה שטעתה, אף שלא היה ברור מה בדיוק קורה. עורך הבלוג של תחנת הטלוויזיה הודיע לדונה שה-FBI אוסר עליה להמשיך להעלות דיווחים לבלוג, אך היא התעקשה להמשיך בהסתמך על התיקון הראשון לחוקת ארצות הברית, והתחייבה בשידור להישאר במקום עד שתגלה מה קורה. כאשר דונה דחקה בג'ים שהתעכב לשטוף את פניו במים מבריכת ילדים נטושה, הוא כינה אותה בציניות "קייטי קוריק". בשעת חשכה הם נתקלו בגופת גבר ליד בריכה של מזרקה כשפניו מכורסמות, ברחו בבהלה והפסיקו לצלם. ג'ים נדבק בטפיל ומת בלילה.
בשלוש השנים שחלפו, דונה ניסתה ללא הצלחה לחשוף את הפרשה. לצופים בסרט מתברר שדונה היא שהדליפה את הצילומים השונים, וחשפה את העובדה שהממשל ניתק את העיירה למשך חמישה ימים והסתיר את נסיבות פרשת קלאריג'. הסבריה מלווים את קטעי הווידאו המרכיבים את הסרט.
עלילה > האוקיינוגרפים

במאי 2009 יצאו שני אוקיינוגרפים, סאם מאוניברסיטת מרילנד וז'קלין ממכון "קוסטו" הצרפתי, בסירת מנוע לבדוק את רמות הזיהום במימי מפרץ צ'ספיק. בדגימות המים שנבדקו נמצאו אדומיות רעילות שניזונו משפכי מפעל העופות הסמוך למפרץ, רמות חיידקים חריגות, ג'יארדיה בכמויות זעירות ותערובת של כימיקלים ותרופות: כספית, חומצות, זרחנים אורגניים, ביפנילים עתירי כלור שהשימוש בהם אסור, משבשים אנדוקריניים, ויאגרה, אסטרוגן ו-DDT. האוקיינוגרפים הבחינו שתערובת הרעלים נעה עם זרם המים לעבר קלאריג', מצאו דגים שבבטנם בקעו זחלים לא מוכרים, ואחר כך - דגים שאיזופודים כרסמו את לשונותיהם ואכלו את הדג בעודו בחיים, תופעה שלא הייתה מוכרת מבחינה מדעית.
שני האוקיינוגרפים ניהלו יומן וידאו ושלחו דוחות מצולמים לראש העיר ולמועצת איכות הסביבה של צ'ספיק. לא נמצאו רישומים של תגובות כלשהן מצד הרשויות, ולא ברור אם הדוחות לא נלמדו כלל או שהוסתרו. ב-16 ביוני החליטו השניים לשוט עם הזרם אל קלאריג' כדי לעמוד מקרוב על טיבם של הטפילים. במרחק של 2 מיל (כ-3 ק"מ) מהחוף הם צללו למים ונקלעו לנחיל של טפילים בוגרים מפותחים. גופותיהם נמצאו כעבור יומיים עם סימני נשיכות שלא זוהו.
עלילה > דוקטור ג'ק אייברמס

הרופא דוקטור ג'ק אייברמס היה אחראי חדר המיון בבית החולים המקומי. באותו יום הוא טיפל בלמעלה מ-350 חולים, נדבק בטפיל ומת בלילה.
מכיוון שמקרי ההידבקות התרבו במהירות ואייברמס לא הצליח לאבחן את התסמינים, הוא יצר קשר עם ד"ר ויליאמס במרכזים לבקרת מחלות ומניעתן, ושלח לו הקלטות וידאו של התופעות הרפואיות וראיונות עם חולים. ויליאמס פעל לפי נוהל של זיהוי תסמינים וטען שמדובר בהתפרצות של חיידק. אייברמס הבין שמדובר בטפיל המכרסם את הגוף מבפנים החוצה אחרי שהתחיל לכרות גפיים מכורסמות ומצא קורבנות כרותי לשון. למרות זאת, ויליאמס המשיך להתעקש שמדובר בחיידק או בהתפרצות של פטרייה נדירה באזור זה של העולם. אייברמס ניסה לשוחח עם מושל מרילנד והתלונן שאנשי המרכזים לבקרת מחלות פועלים באיטיות, אך נדחה.
כאשר אייברמס הבין שהוא לא מקבל את הסיוע הנחוץ, הוא יצא למסדרונות בית החולים לתעד בווידאו את המטופלים הסובלים. בשעת ערב מאוחרת, אחרי שהמרכז זיהה את הטפיל, הסביר ויליאמס לאייברמס שכבר מאוחר לנקוט צעדים כלשהם, המליץ לו לעזוב את בית החולים מיד וניתק את הקשר איתו. אייברמס סירב לנטוש את מטופליו.
בשעת חצות, כאשר אייברמס הבין שהוא גוסס, הוא הקליט סרטון וידאו וסיפר בו את השתלשלות קורות היום בבית החולים. לדבריו, בניגוד להערכה שמדובר בהתפרצות נגיפית, הוא הבין בשלב מסוים שזה טפיל המתפתח במהירות הבזק ומכרסם את הגוף מבפנים. במרכזים לבקרת מחלות הפסיקו לענות לו, והסוכנות הממשלתית לטיפול במצבי חירום לא שלחה אנשים כמתבקש. בסיום הסרטון ביקש אייברמס מכל מי שימצא את המצלמה, שיפיץ את המידע ברבים.
עלילה > אלכס וסטפני טלבוט

סטפני, ילידת קלאריג' שהייתה לעורכת דין מצליחה בבולטימור, נישאה לאלכס טלבוט, רופא שיניים מהעיר טאונסנד (אנ') שבמדינת דלאוור. ב-4 ביולי, בסביבות השעה שתיים אחר הצהריים, יצאו השניים עם תינוקם בסירת מנוע לקלאריג', מרחק שבע שעות הפלגה, כדי לצפות במופע זיקוקין די-נור במחיצת הוריה של סטפני. כל אותה עת לא ידעו השניים דבר על המתרחש בעיירה. אמה של סטפני ניסתה להתקשר אליהם מבית החולים להזהירם לא לרדת מהסירה, אך בהיעדר קליטה, סטפני לא קיבלה את ההודעה. במהלך ההפלגה קפץ אלכס מהסירה להשתעשע, ובלע מעט מי ים. כאשר הגיעו השניים לקלאריג', לא מצאו את הורי סטפני שהיו אמורים לחכות להם, הופתעו מהדממה השוררת בעיירה, ולזוועתם מצאו גופות על הרציף וברחוב. מבועתים, הם נכנסו לחנות נטושה, מצאו נקודת אינטרנט פעילה ויצרו קשר בסקייפ עם קרוב משפחה. במהלך שיחה מבוהלת נתקף אלכס בכאבי תופת, טפיל בוגר מפותח יצא מצווארו, והוא מת. סטפני נמלטה מהמקום עם התינוק, ושניהם שרדו את האירועים. כעבור שלוש שנים, סטפני סרבה לבקשתה של דונה טומפסון לספר את סיפורה.
עלילה > סגני השריף

ג'ימסון ופול, סגני השריף של קלאריג', סיירו ברחובות העיירה. לקראת צהרי היום הם מצאו גופת גבר, והתייחסו לאירוע כאל רצח. אחר כך הוזעקו לחצר בית שבה נמצאה גופת אישה מרוטשת ולשונה כרותה. השריף וסגניו העריכו שמדובר ברצח על רקע אלימות במשפחה. כחלוף זמן, הודיעו להם ממוקד החירום 911 (אנ') שכנראה התפרץ נגיף קטלני בעיירה, והם הונחו להשתמש בכפפות מגן.
בשעה שמונה וחצי בערב הוזעקו השניים לבית שמתוכו נשמעו זעקות. ג'ימסון נכנס לבית ומצא את דייריו כשהטפילים יוצאים מגופם ואוכלים את בשרם. האנשים הסובלים התחננו לג'ימסון שיהרוג אותם, הוא איבד את עשתונותיו, ירה בהם, אך נדבק בעצמו בטפיל. כאשר פול שמע את היריות וג'ימסון לא ענה לקריאותיו בקשר, הוא נכנס לבית, וג'ימסון, שדעתו נטרפה עליו, ירה גם בו.
אחרי שהקשר עם שני הסגנים נותק, יצא השריף לי רוברטס לחפש אותם, כשלמכוניתו הצטרף ראש העיר. הם הגיעו לבית שלידו חנתה הניידת של השוטרים ומצאו את ג'ימסון שהבין שהוא עומד למות וצעק עליהם שיסתלקו מהמקום. כאשר השריף יצא מהניידת שלו לעזור לו, ג'ימסון ירה בו והתאבד ביריה בעצמו.
עלילה > ראש העיר

ראש העיר קלאריג', ג'ון סטוקמן, היה טרוד באותם ימים במאמצים להיבחר לתקופת כהונה נוספת. הוא פעל להרגעת הרוחות בעקבות הידיעות על זיהומים במפרץ, המעיט בחשיבותן והתפאר במתקן ההתפלה ובתעשיית העופות המשגשגת. בהיותו סוחר שואבי אבק ששכנע את התושבים לבחור בו, הוא התגלה כחסר כישורים לנהל את המשבר. כאשר התרחשו מקרי ההרעלה הראשונים, הוא ניסה למנוע את המשך הצילומים על ידי "הסטודנטית שמתרוצצת עם מצלמה" (דונה טומפסון) ואחרי שהתבררו ממדי התופעה, הוא עלה לשידור בתחנת רדיו מקומית, הסביר שטמפרטורות גבוהות עלולות להעלות את רמת החיידקים במים, וביקש לחדול מהפצת שמועות ותאוריות קונספירציה כפי שקרה.
רק בערב התלווה סטוקמן לשריף שיצא לחפש את השוטרים, כדי להתרשם במו-עיניו מהמתרחש. בנקודה זו מצטלב סיפורו עם סיפורם של סגני השריף. אחרי שג'ימסון ירה בשריף והרגו, סטוקמן פתח בנהיגה מטורפת בניידת, התנגש במכונית אחרת ונהרג.
עלילה > ג'ניפר

הילדה ג'ניפר נותרה לבד בבית אחרי שהוריה יצאו בבהילות בלי להודיע לה. במשך כל היום היא הייתה בקשר עם חברה שלה באמצעות תוכנת פייס-טיים. מכיוון שעל גופה הופיעו פריחה ושלפוחיות גדולות ומכאיבות, היא הגיעה לחדר המיון בכוחות עצמה, אך בגלל העומס, איש לא התפנה אליה. ג'ניפר סיפרה שיש הרבה גופות, ונראה לה תמוה שאנשים מתים מפריחה בעור. כאשר החברה מתלוננת שהלשון שלה כואבת, ג'ניפר אומרת לה שאין לה מה לבוא לבית החולים כי לא יטפלו בה. ג'ניפר מתה בעת שהמתינה בחדר המיון יחד עם חולים נוספים.
עלילה > דניז באטן

דניז באטן הייתה נערה מתבגרת שירדה עם החבר שלה למזח על חופו של נחל, מתוך מחשבה להצטלם בעירום. כאשר הנער ביקש מדניז לפשוט את חולצתה, היא נבוכה, מסרה לו את מצלמת הווידאו שלה, קפצה למים והטפילים התנפלו עליה. הנער שחשב בתחילה שהיא מתלוצצת, הבין שהיא במצוקה וקפץ אחריה. המצלמה נמצאה על החוף כעבור חודש. גופותיהם לא נמצאו מעולם.
ליהוק

| שחקנ/ית | תפקיד |
| --- | --- |
קת'ר דונוהיו (אנ'): דונה טומפסון
סטיבן קונקן (אנ'): ד"ר ג'ק אייברמס
רוברט טרוויילר: ד"ר ויליאמס
קריסטן קונלי (אנ'): סטפני טלבוט
ויל רוג'רס: אלכס טלבוט
ננסי אלוקה: ז'קלין האוקיינוגרפית
כריסטופר דנהם (אנ'): סאם האוקיינוגרף
פרנק דיל: ראש העיר סטוקמן
מייקל ביזלי: סגן השריף ג'ימסון
ג'ודי טומפסון: סגן השריף פול
אנדרו סטאהל (אנ'): שריף לי רוברטס
ג'סטין ולבורן (אנ'): פעיל איכות הסביבה
אנטוני ריינולדס: סטיב סלאטרי מהמחלקה לביטחון המולדת
ברנדן הנסון: הצלם ג'ים וייט
ג'ניפר ברץ': ג'ניפר
טארה פּוֹלְהִימֶס: הנערה דניז באטן
שון ג'ונסון: החבר של דניז באטן
הפקה

הרעיון לעשיית הסרט נולד אחרי שארגון שוחר איכות הסביבה ביקש מהבמאי בארי לוינסון להפיק סרט תעודי על בעיות הזיהום במפרץ צ'ספיק. לוינסון הספיק לעשות את התחקיר הראשוני לפני שהתברר שתוכנית הטלוויזיה Frontline הפיקה פרק על הנושא, והוא החליט לא להמשיך בעבודה. במקום זה, לוינסון החליט להשתמש במידע שאסף וליצור סרט אימה שישפוך אור על הבעיות הנוגעות למפרץ, כאשר רוב הסרט מתבסס על נתונים מדעיים ומידע עובדתי. לוינסון בחר בטכניקת פאונד פוטג' ובסיפורים אישיים כדי להתמודד עם הבעיה שבקולנוע, למידע עובדתי לא תמיד יש השפעה רגשית, אבל הוא מוסיף נופך לאופי של הסרט. את הרעיון להשתמש בטכניקת צילום זו קיבל לוינסון בהשראת חורבן העיר פומפיי בהתפרצות הר הגעש וזוב בשנת 79 לספירה. הוא תהה איך דברים היו נראים אם לתושבי פומפיי היו סקייפ וטלפונים סלולריים עם מצלמות, והיה אפשר לשמוע על מה הם דיברו. לצורך הזה, שיתף לוינסון פעולה עם יוצרי פעילות על-טבעית ובראשם אורן פלי.
עם תקציב של 2 מיליון דולר, לוינסון השתמש בעשרים סוגים שונים של מצלמות דיגיטליות, מאפליקציות סלולריות, מצלמות תת-מימיות פשוטות ועד אמצעים לראייה בלילה ומצלמות וידאו מתקדמות. הוא העריך שכשליש מהצילומים נעשו בידי השחקנים עצמם (פרקטיקה נפוצה בסרטי פאונד פוטג').
אף שעלילת הסרט מתרחשת במרילנד, הצילומים נעשו במדינות קרוליינה הצפונית וקרוליינה הדרומית.
הפצה והכנסות

הסרט הוקרן בהצגת בכורה בפסטיבל הסרטים הבינלאומי בטורונטו ב-13 בספטמבר 2012, וב-2 בנובמבר באותה שנה יצא לבתי קולנוע נבחרים וגם לצפייה לפי דרישה וב-iTunes. בסוף שבוע הבכורה הכניס הסרט 30,668 דולר, מתוכם 19,747 בארצות הברית בלבד. בסך הכל גרף הסרט הכנסות מעל מיליון וחצי דולר.